Krajniak, Milan, minister práce, sociálnych vecí a rodiny SR (2022-12-01):
Vážený pán podpredseda, vážené dámy a páni, pán poslanec Ledecký, pán poslanec Tomáš, pán poslanec Richter, pani Vorobelová, pán poslanec Oravec, na tejto téme mi veľmi záleží a práve preto by som chcel s emocionálnym pohnutím, pretože mi na tom záleží, ale vecne zareagovať podľa mňa na omyly alebo fakt nepochopenia, ktoré ste niekedy vyčítali v tom zákone a neni to tam, alebo ste povedali, že neni to tam, malo by to tam byť, ale ono tam v skutočnosti je. Takže skúsim to postupne všetko prejsť. Pán predseda výboru pre sociálne veci, ja oceňujem, že spolupráca nielen nás oboch, ale aj s výborom, je dobrá a korektná. A práve preto ma mrzí, že niektoré veci proste nie sú tak, pokúsim sa potom vysvetliť, že ktoré, ktoré tam sú. Napríklad viacerí ste povedali, nevidím dôvod, prečo by sa mal rodinný podnik chcieť evidovať alebo registrovať. No ale veď tým hovoríte, že je to dobrovoľná vec. Nikto nikoho k ničomu nenúti. Ak jednoducho pre niekoho je rodinné podnikanie, či už farmárčenie, alebo to, že má malú reštauráciu, alebo že má akúkoľvek rodinnú firmu, jednoducho natoľko dôležité, že chce, aby tento rodinný podnik plnil aj sociálnu funkciu, on sám dobrovoľne, my mu iba dávame možnosť, nikoho nenútime, nikoho ničím nesankcionujeme. Ale prečo mu chcete zobrať možnosť, že sa on chce registrovať ako rodinný podnik? Lebo on je na to hrdý. On je na to hrdý, že chce mať rodinnú firmu. Pán poslanec Oravec, veď ty veľmi dobre vieš, že sme pripravovali túto novelu od začiatku s podnikateľmi, so Slovenskou asociáciou malého a stredného podnikania, s pánom Sirotkom. Úplne od začiatku. Ale áno, my sme to pripravovali s malými a strednými podnikateľmi, s farmármi, s malými farmármi sme to pripravovali. My predsa nehovoríme, že každá rodinná firma musí plniť sociálnu funkciu. Veď ja úplne rešpektujem Matador, je to obrovská firma, zamestnáva stovky, možno tisíce ľudí, nechcem ich uraziť, ja ich považujem za veľmi dobrú firmu, je to rodinná firma. A chápem, že oni sa nechcú registrovať, ale veď ich nikto nenúti. To znamená, prečo chcete zobrať možnosť malým a stredným podnikateľom, ktorí dobrovoľne chcú sa zaregistrovať ako rodinný podnik a dobrovoľne chcú na seba zobrať nejakú povinnosť, ktorá je nad rámec povinností všetkých ostatných podnikateľov? Oni berú na seba nad rámec povinnosť, úplne dobrovoľne. A to konkrétne, že 12 % zo svojho zisku po zdanení dajú na niektorú zákonom určenú vec, napríklad na podporu rodinného príslušníka, ktorý má nejaké zdravotné problémy. Alebo na podporu štúdia. Alebo na podporu ďalších vecí. Veď vyšpecifikujme si to, ak si myslíte, že je to príliš úzke, dajme tam širšie možnosti. Prečo im chcete brániť? Pán poslanec Richter, to naozaj chcel som, keby pán poslanec Karahuta na to nereagoval, tak budem na to reagovať, aké papalášstvo?! Čo máte proti tomu, že podnikateľ po zdanení v rodinnej firme sa zaviaže, že bude podporovať napríklad niektorého svojho príbuzného v štúdiu na vysokej škole v zahraničí. Čo máte proti tomu? (Reakcia z pléna.) No. (Reakcia z pléna.) No ale však vy ste to povedali, vy ste to povedali, že je to papalášstvo. (Reakcia z pléna.) Vy ste to povedali, že je to papalášstvo, pán poslanec, a nevšimli ste si, nevšimli ste si, že tak ako v zákone o sociálnej ekonomike zadefinovávame, ako môže sociálny podnik použiť svoj zisk, tak takisto v druhej nohe toho zákona zadefinovávame, ako registrovaný rodinný podnik môže použiť svoj zisk. A tak ako nikoho na Slovensku nenútime, aby sa registroval ako sociálny podnik, tak nikoho na Slovensku nenútime, aby sa registroval ako rodinný podnik. Prečo im chcete brániť?! Veď to môžu urobiť iba dobrovoľne. Ďalšia vec. Málokto si uvedomuje, že podpora rodinného podnikania prostredníctvom sociálnej ekonomiky, a preto to sem patrí, je legálna možnosť, ako v rámci Európskej únie podporiť malé domáce podniky, úplne legálne. Môžme podporiť domáce, našich domácich podnikateľov. Je to legálna možnosť. Nie som si istý, či to bol pán poslanec Tomáš, ak to nebol on, ospravedlňujem sa, niektorí z vás, páni poslanci, povedali, že a nič za to nebude mať! No veď keď sa chce registrovať, aj keď za to nič nebude mať, čo vás po tom, keď na seba preberá iba povinnosti dobrovoľne? Prečo mu v tom chcete brániť? Však vás nenúti nikto. Ale druhá vec. V tomto rozpočtovom období, páni poslanci, 156,6 mil. išlo na sociálnu ekonomiku a práve preto, aby sme mohli podporovať aj rodinné podnikanie, sociálne rodinné podnikanie, iba tých, ktorí chcú, tak tam dávame 183,6 mil. eur. Veď kvôli tomu som to robil, aby sme vedeli podporiť aj tento typ podnikania. Pán poslanec Richter, § 15f, je presne zadefinované v tomto § 15f, registrovaný rodinný podnik je povinný najmenej 12 % zo zisku po zdanení na posilnenie svojich vnútorných a vonkajších vzťahov, a teraz je zadefinované, že na čo to môže ísť. Vzdelávanie členov spoločnej rodiny, čo proti tomu máte? Dôchodkové zabezpečenie spoločnej rodiny? Rekreačné pobyty? Zdravotná starostlivosť? Keď niekto okrem toho, že štát mu pomáha prostredníctvom zákonov, ešte sa rodinný podnik dohodne, že máme zdravotne postihnutého člena rodiny a budeme ho z nášho zisku podporovať? Aj tí ostatní členovia rodiny? Čo je na tom? Ešte raz, je to zisk po zdanení. Štát nepríde o nič! Oni sami dobrovoľne sa rozhodnú. A nechcete im to dovoliť. Pán poslanec Orave... pán poslanec Oravec, takže takto, aby bolo úplne jasné, dva roky sme čakali, kým ministerstvo hospodárstva konečne pripraví legislatívu o rodinných podnikoch. Konečne! Podporovali sme to. My sme teda neboli žiadnym brzdičom tejto iniciatívy. Ale prepáč, keď po dvoch rokoch to nebolo ani na vláde, tak mám čakať ďalších dva, osem, päť rokov, kým bude všeobecná veľká legislatíva o rodinných podnikoch, ktorú podporujem, a nemôžme pomôcť aspoň tým malým a stredným podnikateľom, tým drobným farmárom, rodinným podnikom? Prečo by sme nemohli pomôcť? Veď ja podporujem legislatívu. Dajte ju do zákonov, ja za to zahlasujem. Veď ja som súhlasil s tým, aby sme v zákone o nelegálnej práci mali napríklad, že keď rodinný príslušník niekomu pomáha v rodinnej reštaurácii, no tak sa to nebude považovať za nelegálnu prácu. Ja som pripravený urobiť čokoľvek. Ale nebudem rukojemníkom toho, že ministerstvo hospodárstva, keď to nebolo dva roky schopné pripraviť tak, aby to získalo podporu, tak teraz hovoríte, počkajte, počkajte, počkajte, veď najskôr by malo ísť to naše. Však mohlo, dva roky mohlo. Pán poslanec Richter povedal, že tomu nerozumie potom, že prečo to bolo. Ani ja tomu nerozumiem, že prečo to bolo. Prečo to bolo? Prečo mne má byť vyčítané, že to, čo sme sa dohodli so Slovenskou asociáciou malého a stredného podnikania, že to urobíme, tak my sme si svoju časť urobili a teraz máme byť bití za to, že niekto iný to neurobil? Však to urobte! Však to urobte, my to podporíme. A aj sme to podporovali. Čo sa týka definície, pán poslanec, tú definíciu sme naozaj napísali my. A že na komisii, a že na komisii bola dohodnutá, kde ju zástupcovia nášho rezortu, konkrétne, myslím, aj pán poslanec Karahuta doniesol a urobil sa z toho kompromisný návrh, v poriadku, veď je to úplne jedno, ale veď... (reakcia z pléna), fakt sme to... (Prerušenie vystúpenia predsedajúcim.)